**Гадуем маленькіх беларусаў**

Лосік Лілія Іванаўна, намеснік дырэктара па вучэбнай рабоце ДУА “Навасёлкаўскі навучальна-педагагічны комплекс дзіцячы сад – сярэдняя школа Нясвіжскага раёна”

Электронны адрас установы адукацыі: e-mail novosel@nesvizh.edu.by

Кантактны тэлефон: Тэл: 80177045359, 80295073681

У апошнія гады ў сувязі са зменай адукацыйнай парадыгмы з “ведаснай” на гуманістычную, у якой сцвярджаецца погляд на чалавека як галоўную культурную каштоўнасць, дзеля якой ажыццяўляецца развіццё грамадства, змест адукацыі будуецца на культуралагічным і звязаным з ім асобасна-арыентаваным падыходах.

Навукоўцы сцвярджаюць, што менавіта дашкольны ўзрост з’яўляецца найбольш спрыяльным перыядам для авалодвання дзецьмі элементамі беларускай нацыянальнай культуры. Мы ведаем па ўзаемадзеянні з дзецьмі, што іх гарманічнае развіццё немагчыма без фарміравання самасвядомасці, самапавагі, нацыянальнай годнасці. Авалодванне беларускай нацыянальнай культурай з’яўляецца адным з асноўных элементаў фарміравання асобы.

Шматгадовы вопыт працы ў беларускамоўным садку, назіранні за дзецьмі падштурхнулі выхавальнікаў нашай установы адукацыі на думку, што патрэбен пошук новых форм і падыходаў, каб выклікаць цікавасць выхаванцаў да беларускай мовы і культуры. На жаль, з кожным годам усё менш маленькіх выхаванцаў, якія добра разумеюць беларускую мову і наогул на ёй не размаўляюць.

Даследаванне кангітыўных уяўленняў дашкольнікаў, анкетаванне паказала, што як у дзяцей, так і ў бацькоў амаль не сфарміраваны камунікатыўныя беларускамоўныя ўменні. Сучасная сям’я, на жаль, не з’яўляецца носьбітам і захавальнікам беларускай мовы і культуры, быт яе таксама далёкі ад нацыянальных традыцый беларусаў. У большасці сем’яў наогул не размаўляюць на беларускай мове. Пры ўсёй разнастайнасці дзіцячай дзейнасці, у ёй амаль адсутнічаюць народныя гульні і традыцыі. Амаль не рэалізуюцца яны, іх творчы і выхаваўчы патэнцыял, і ў сучаснай святочнай культуры. Зараз народныя гульні носяць не столькі выхаваўчы характар, колькі забаўляльны. Тым не менш, менавіта гэты від дзейнасці з’яўляецца адным з эфектыўных і даступных для дзяцей дашкольнага ўзросту сродкам набыцця сацыяльнага вопыту, які накіраваны на засваенне звычак, традыцый, абрадаў свайго народа, а таксама авалоданне неабходнымі для жыцця ўменнямі і навыкамі. Беларускія народныя гульні – адзін з самых старых і арыгінальных сродкаў выхавання. Мэтанакіраванасць і функцыянальнасць традыцыйнай беларускай гульні застаецца стабільнай платформай выхавання патрыятызму, духоўнасці і фізічных якасцей асобы, фарміравання характэрных адрозненняў беларускага народа, праз якую дзіця можа пазнаёміцца са звычаямі сваёй мясцовасці, сямейнага жыцця, таго асяроддзя, якое яго акружае.

Так і ўзнікла ідэя распрацоўкі педагагічнага праекта «Гульнёвая дзейнасць як спосаб фарміравання ў дзяцей дашкольнага ўзросту каштоўнаснага стаўлення да беларускай нацыянальнай спадчыны», над рэалізацыяй якога мы працавалі на працягу трох гадоў. Яго асноўная ідэя заключалася ў знаёмстве дзяцей дашкольнага ўзросту з элементамі традыцыйнага быту і нацыянальнай культуры беларусаў, мясцовымі сацыякультурнымі традыцыцямі праз цыкл беларускіх народных каляндарных і сямейна-абрадавых гульняў, прычым акцэнтавалі ўвагу на практычнай значнасці гэтага віду дзейнасці, максімальным выкарыстанні яе творчага і выхаваўчага патэнцыялу дзіцяці.

Работа ажыццяўляецца ў пяці ўзаемазвязаных накірунках: “Не проста гуляем – жыццё вывучаем” (непасрэднае знаёмства з народнымі гульнямі), “Бабулін куфэрак” (знаёмства з прадметамі быту, народнымі рамёствамі, элементамі бытавой культуры, народнай цацкай, якія апісваюцца ці сустракаюцца ў гульнях), “Мясцовы каларыт” (сустрэчы з народнымі майстрамі і ўмельцамі нашай мясцовасці, супрацоўнікамі музеяў і прадпрыемстваў), “Беларуская хатка” (арганізацыя прадметнага асяроддзя для самастойнай дзіцячай дзейнасці, правядзення разнастайных мерапрыемстваў у межах пректа), “Матуліна школа” (арганізацыя сумеснай дзейнасці бацькоў і дзяцей па аднаўленні і захаванні беларускіх народных традыцый).

Работа выдалася цікавай і насычанай для ўсіх удзельнікаў праекта. Планавалася яна такім чынам, каб максімальна рэалізаваць пастаўленыя задачы і раскрыць заяўленыя накірункі.

Дзеці пазнаёміліся з многімі народнымі абрадавымі, бытавымі, каляндарнымі гульнямі - “Лён”, “Гарлачык”, “Каза”, “Каляда”, “Замарожаныя”, “Журавель”, “Выпякаем хлеб”і іншыя. Аднак наша галоўная задача заключалася не ў простым знаёмстве з правіламі, а ў раскрыцці нацыянальнага вопыту, знаёмстве з прадметамі народнага быта, звычаямі і традыцыямі. Перш чым пазнаёміць дзіця з гульнёй, выхавацелі шукалі тыя прадметы, якія там сустракаліся, рыхтавалі міні-выставу ў куточку “Беларуская хатка”, відэаматэрыялы, арганізоўвалі выставы дзіцячых малюнкаў і творчых работ на гэтую тэматыку, рыхтавалі касцюмы і атрыбуты, неабходныя для гульні. Работа была арганізавана такім чынам, каб дзеці маглі максімальна пазнаёміцца з вывучаемым аб’ектам праз розныя віды дзейнасці. Напрыклад, пры знаёмстве з гульнёй “Лён” была арганізавана музычная забава “Ой, сэрца, лянок”, выстава “Бабуліна кашуля”, правядзенне віртуальнай экскурсіі “Ці можа сукенка ў полі вырасці?”, назіранне за ростам ільну на міні-агародзе, правядзенне вопытаў з ільном у коточку эксперыментавання, выраб сумесна з матулямі ільняных лялек, афармленне лэпбука і г.д. Дзеці мелі магчымасць увачавідкі назіраць, як вышываецца льяны ручнік, пазнаёміцца з даматканымі посцілкамі, настольнікамі з ільну, прымерыць народны касцюм. Выхаванцы паступова знаёміліся з прадметамі быту, народнымі рамёствамі, элементамі сялянскага жыцця, народнымі лялькамі, якія апісваюцца, сустракаюцца або нейкім чынам звязаны з народнымі гульнямі. Дзеткі мелі магчымасць сустрэцца з майстрамі сваёй мясцовасці, якія пазнаёмілі іх са сваім рамяством. У межах праекта перыядычна праводзіліся тэматычныя дні беларускай гульні і лялькі. Уся дзейнасць была арганізавана вокол пэўнай гульні і з дапамогай тых атрыбутаў і прадметаў нацыянальнага быту, якія былі ўжо добра знаёмы дзецям. Добрай традыцыяй стала правядзенне фальклорных свят – “Ішла каза рагатая”, “Свята куцці і калядак”, “Гуканне вясны”.

 Значную ролю ў паспяховай рэалізацыі педагагічнага праекта адыгрывае прадметнае асяроддзе, неабходнае для яго якаснай рэалізацыі.Выхавацелямі сумесна з бацькамі праведзена значная работа ў гэтым накірунку. У групавых памяшканнях створаны і пастаянна папаўняюцца куткі беларускай культуры, дзе размешчана неабходнае гульнявое абсталяванне, прадметы побыту, нацыянальнага адзення, атрыбуты для народных гульняў, неабходныя для арганізацыі самастойнай дзейнасці дашкольнікаў. Значная ўвага надавалася пастаяннаму папаўненню і аднаўленню этнаграфічнага кутка «Беларуская хатка», дзе ў асноўным арганізоўваліся асноўныя мерапрыемствы праекта, праводзіліся фальклорныя святы. Сумеснымі намаганнямі педагогаў, бацькоў, мясцовых умельцаў сабраны цікавыя прадметы побыту і культуры беларусаў, якія даюць магчымасць знаёміць выхаванцаў з культурай і бытам свайго краю.

 Неабходна асобна сказаць пра значнасць накірунка «Матуліна школа”, паколькі адной з асноўных задача праекта было актыўнае ўключэнне ў яго рэалізацыю бацькоў выхаванцаў. Трэба сказаць, што матулі сталі актыўнымі ўдзельнікамі і памочнікамі ў гэтай справе. У рамках дадзенага накірунку былі праведзены розныя мерапрыемствы з удзелам бацькоў дашкольнікаў: кансультацыя "Народная цацка ў жыцці дашкольніка", практыкумы "Давайце пагуляем" (развучванне народных гульняў), "Умелыя ручкі" (выраб атрыбутаў для арганізацыі гульняў), "Беларуская цацка" ( выраб лялек-абярэгаў), майстар-клас "Абярэг шчаслівага мацярынства", выдадзены часопіс для бацькоў "Беларуская цацка - камора народнага мастацтва", фотавыстава "Традыцыі народа ў маёй сям'і", выстава "Лялькі маёй бабулі". Большасць з гэтых мерапрыемстваў арганізоўвалася сумесна з дзецьмі, што выклікала іх асаблівую цікавасць. Асабліва маленькім падабалася арганізоўваць творчыя прэзентацыі таго, што зроблена сваімі рукамі сумесна з матулямі і выхавацелямі.

 Калі мы пачыналі працу над праектам, разумелі неабходнасць пэўнай дыягностыкі фарміравання нацыянальнай культуры і самасвядомасці выхаванцаў праз знаёмства з гульнёй. Арганізаваць гэтую работу з дашкольнікамі ў сілу іх узроставых асаблівасцей можна толькі ў працэсе назірання за штодзённай дзейнасцю і фарміраваннем узроўню сацыяльнай актыўнасці. Крытэрыі намі былі распрацаваны на аснове праграмы дашкольнага навучання. Вынікі назірання паказваюць, што праект з’яўляецца даволі прадуктыўным. Устойлівы ўзровень праяўлення асноў нацыянальнай самасвядомасці к канцу праекта праяўлялі 39% выхаванцаў (на пачатак – 15%), сітуацыйны ўзровень – 43 % ( на пачатак – 22 %), фрагментарны ўзровень – 35 % ( на пачатак – 57 %). Анкетаванне бацькоў указвае на зацікаўленасць іх вынікамі і гатоўнасць працягваць супрацоўніцтва ў дадзеным накірунку. Рэалізацыя праекта дазволіла выклікаць у дзяцей дашкольнага ўзросту і іх бацькоў жывую цікавасць да нацыянальнага быту беларусаў, народных гульняў, традыцый і абрадаў, устойлівае жаданне прымяняць гэтыя навыкі ў паўсядзённым жыцці. Больш 85% бацькоў лічаць работу актуальнай і эфектыўнай. Актыўна выкарыстоўваць гульні гатовы 67%. На жаль, застаюцца актуальнымі пытанні паўсядзённай бытавой беларускамоўнай камунікацыі, таму што самі бацькі не вельмі добра валодаюць ёй. Толькі 24 % бацькоў размаўляюць з дзецьмі па-беларуску.

Вось такая разнастайная і плённая праца праводзіцца нашымі педагогамі. Створана дастатковая матэрыяльная база і напрацоўкі, якія дазваляюць эфектыўна працягваць работу ў дадзеным накірунку. Лічым, што заяўленая праблема з’яўляецца актуальнай не толькі для нашай установы адукацыі. Спадзяёмся, што наш вопыт зацікавіць многіх педагогаў. Толькі сумеснымі намаганнямі мы зможам вярнуць цікавасць да сваіх каранёў і традыцый.

2022 год